מיקה קרני

ביוגרפיה

קרני נולדה בקיבוץ רמת השופט, גדלה במושב מולדת שבצפון ואחר כך עברה לעיר כרמיאל. ניגנה על כינור מגיל צעיר. את הידע המוזיקלי רכשה בבית הספר הגבוה למוזיקה "רימון".
קרני החלה את דרכה כנגנית כינור וזמרת ליווי של שלמה ארצי, ובראשית 1997 הוציאה את אלבום הסולו הראשון שלה, שנשא את שמה. השיר "מיטשל", שהופיע באלבום, היה הבולט ביותר. האלבום זיכה אותה בתואר "תמלילנית השנה" מטעם אקו"ם. שירים נוספים שהתפרסמו: "בוקי", "כל קיץ" (דואט עם ארקדי דוכין) ו"יש לי אותך".
בינואר 2000 יצא אלבומה השני "סיפור אמיתי", שאת רוב שיריו כתב והלחין מיקי שביב, בן זוגה באותה עת ואבי בנותיה יסמין, עמליה, ותכלת. את בנה הנוסף, יותם, ילדה קרני כאשר הייתה בגיל 17. גם אלבום זה הניב להיטים, ובהם "אלול בעין כרם", "תגידי עכשיו", ו"נישקתי בחורה".
בשנת 2001 הוציאו שביב וקרני מיני-אלבום משותף שזכה להצלחה, בשם "עולם אחר", ובו שישה שירים, ביניהם גרסת כיסוי לשירה של ג'וזי כץ "אצלי הכל בסדר" ו"כנראה" איתו ביצעו בפסטיבל הזמר של אותה שנה.
ב-2002 הוציאה קרני את אלבומה השלישי "מרגע לרגע", בו כתבה מילים לשישה משירי האלבום. את שאר השירים כתבה אביבית רווח. להיטים מתוך האלבום היו: "רחמים", ו"סיפור אהבה".
ב-2004 הוציאה קרני את הסינגל "מגדלור", ואחריו אלבום הנושא גם הוא את השם "מגדלור". היה זה אלבום שונה מאלבומיה הקודמים בנטייתו למוזיקה אלקטרונית ופופ מסחרי יותר. סינגלים נוספים ממנו היו: "שיר מספר אחד", "קח" שאף נוצר עבורו גרסת רמיקס ו"מלחמות כאלו". גם אלבומה הבא, "פשוט וטוב" משנת 2006, היה בסגנון דומה. מתוך האלבום פשוט וטוב יצאו הסינגלים: "שניים בעולם", "פשוט וטוב" ו"רומיאו".
בשנת 2007 הוציאה אלבום בשם "הבטחה" ובו שירי ארץ ישראל. האלבום כלל את הסינגלים: "שיר מצב", "הבטחה", "ארץ ילדות" ו"נתפייסה". האלבום כלל גרסאות כיסוי ל"נתפייסה" ו"היו לילות".
ביוני 2009 יצא הסינגל, "נהר הזמן" שהיה הראשון מאלבומה "חור בלב" שנגנז בסופו של דבר. ביולי הוציאה את הסינגל "פתאום הגיע קיץ". באוקטובר הוציאה את השיר "אהובתי" בדואט עם אלון אולארצ'יק. השיר יצא לרגל הסדרה "מגדלים באוויר".
ב-2011 השתתפה בעונתה השנייה של סדרת הדוקו היומית "מחוברות" המשודרת בהוט 3, וכן היא ביצעה את שיר הפתיחה של עונה זו.
ב-2012 הוציאה את פרויקט "קול דודי", אלבום בו הלחינה שירים מספר "שיר השירים" מהתנ"ך. בין השירים הבולטים היו: אחות קטנה, קול דודי, מי זאת, פתח לי אהובי ו"בבואי אל הגן". האלבום לווה במופע מצליח.
ב-2013 נפרדה משביב לאחר 13 שנות זוגיות.
ב-2014 הקליטה את אלבומה הבא "לצעוק בשקט". הסינגל הראשון יצא באוקטובר 2014 וקרוי "שביל". הסינגל השני יצא בדצמבר וקרוי "זה מתהפך עלי". כסינגל שלישי בחודש פברואר 2015 הוציאה דואט עם הזמר עידן חביב "שתי דקות מהחיים". הסינגל הרביעי והאחרון שיצא מתוך האלבום היה "יום אהבה שמח" שיצא באפריל 2015.
באוקטובר 2015 נישאה למאור לזר.
ביוני 2017 יצא השיר "לא תוותרי" כסינגל לרדיו. באוגוסט יצא השיר "כולנו דומים" שכתב יונתן גפן והלחינה קרני בעצמה. ביולי 2018 הוציאה את "קח אותי גבוה" לרדיו כסינגל ראשון לקראת אלבום אולפן חדש. באוקטובר 2018 יצא השיר "כשאתה טוב אליי" כסינגל שני לרדיו מתוך האלבום, בהפקת חן מצגר. בדצמבר 2018 הוציאה את השיר "יונים מהגג" כסינגל שלישי.
ב-26 בספטמבר 2019 עלתה לשידור סדרת הטלוויזיה "חמישים" בהשתתפותה.

סגנונה המוזיקלי

קרני אינה משתייכת לחברת תקליטים והיא מפיצה את המוזיקה שלה באופן עצמאי. החל משנת 2004 נהגו קרני ומיקי שביב להופיע מדי יום שישי בהופעות אינטימיות בביתם במושב אמירים. בשנת 2011 העתיק הזוג את מגוריו ועיסוקיו להרצליה והוציא אלבום הנושא את השם "אלבום משפחתי". בשנת 2013 נפרדו בני הזוג וקרני יצאה לדרך עצמאית. כיום קרני מתגוררת ברעננה.
סגנונה של קרני מערב רוק, ג'אז, בלוז ומעט מוזיקת פופ. רוב שיריה הם פרי עטה ולדבריה, הושפעה בעיקר מג'וני מיטשל וריקי לי ג'ונס.